ZAPISNIK 
29. sjednice Vijeća Mjesnog odbora Havidići, održane 27. listopada 2023. godine
 s početkom u 19:00 sati.

Nazočni članovi Vijeća: Dragutin Havidić, Siniša Havidić, Enisa Hevešević i Ljiljana Novaković Bokan.
Odsutni: Damir Vugrenić
Stručni referent: Stjepan Tomislav Križanić 

Predsjednik Vijeća, Dragutin Havidić pozdravlja prisutne, otvara sjednicu, utvrđuje da je sjednici nazočna večina članova Vijeća (4), te se može pravovaljano raspravljati i odlučivati. 
Prije utvrđivanja dnevnog reda, predsjednik otvara raspravu o zapisniku sa 28. sjednice Vijeća Mjesnog odbora Havidići.  
Enisa Hevešević ima primjedbu na zapisnik, isto tako protiv je zapisnika sa 28. Sjednice jer je u njemu naveden doneseni zaključak vezan zu produženje zakupa poslovnog prostora za potrebe Vijeća Mjesnog odbora Havidići. Navodi se zaključak koji je po njenom mišljenju sporan u zapisniku:
ZAKLJUČAK
o prijedlogu produženja zakupa poslovnog prostora za potrebe Vijeća Mjesnog odbora Havidići

1. Vijeće Mjesnog odbora Havidići razmotrilo je problematiku nedostatka prostora za rad Vijeća Mjesnog odbora Havidići 
2. Vijeće predlaže produljenje zakupa prostora za rad Vijeća Mjesnog odbora Havidići u objektu privatne osobe na adresi Kuti 1, Havidić Selo, 10 253 Dragonožec. 
3. Ovaj se zaključak dostavlja Vijeću Gradske četvrti Brezovica na daljnje postupanje.

OBRAZLOŽENJE
Vijeće Mjesnog odbora Havidići ima problem sa prostorom, naime imaju kontejner koji nema sanitarni čvor, hlađenje, grijanje i pitku vodu. Kontejner je postavljen između dvije ulice uz samu šumu na čestici koja je u vlasništvu Hrvatskih šuma. Nije pogodan za održavanje sastanaka niti sjednica Vijeća, pogotovo nije predviđen da u njemu bude biračko mjesto. 
Vijeće Mjesnog odbora donijelo je Zaključak da se krene u otkup lokacije na kojoj bi se u skorašnje vrijeme napravilo dječje igralište i novi prostor (dvorana s uredima za potrebe rada Vijeća Mjesnog odbora Havidići). Do tada Vijeće Mjesnog odbora Havidići nema drugog izbora nego biti u najmu u objektu na adresi Kuti 1, koje zadovoljava osnovne potrebe za rad Vijeća Mjesnog odbora Havidići. Ovim putem napominjemo kako dio članova Vijeća Mjesnog odbora Havidići ne posjeduju osobno vozilo te ukoliko će na sjednice trebati ići u sjedište susjednih mjesnih odbora, rad članova Vijeća biti će otežan. 

NAPOMENA: ZAKLJUČAK JE PRAVOVALJANO DONESEN NA 28. SJEDNICI VIJEĆA MJESNOG ODBORA HAVIDIĆI, VEČINOM GLASOVA (3 „ZA“ I 1 GLASOM „PROTIV“).

Predsjednik daje na glasanje zapisnik sa 28. sjednice.
Većinom glasova (3 „za“ i 1 „protiv“), usvojen je zapisnik sa 28. sjednice.
Predsjednik otvara raspravu o dnevnome redu. Predlaže se dodatna točka: Izgradnja staračkog doma u Mjesnom odboru Lipnica – davanje mišljenja.
Jednoglasno (4„za“) usvojena je dodatna točka. 
Predsjednik daje na glasanje dnevni red 
Jednoglasno (4„za“) je usvojen 
DNEVNI RED
1. [bookmark: _Hlk523472998]Prijedlog izmjene Pravila Vijeća mjesnog odbora Havidići
2. Nacrt prijedloga Odluke o financiranju mjesne samouprave – rasprava
3. Plan potreba za aktivnostima, programima i projektima unapređenja kvaliteta života građana – davanje mišljenja
4.  Izgradnja staračkog doma u Mjesnom odboru Lipnica – davanje mišljenja 
5. Pitanja, prijedlozi i obavijesti


Ad. 1. - Prijedlog izmjene Pravila Vijeća mjesnog odbora Havidići


Predsjednik Vijeća Dragutin Havidić otvara prvu točku dnevnoga reda, daje informacije vezane uz prvu točku te otvara raspravu u kojoj su sudjelovali svi članovi Vijeća. Vijeće Mjesnog odbora Havidići zbog prelaska u kontejner mora mijenjati lokaciju sjedišta Mjesnog odbora. To je jedina izmena u Poslovniku obzirom da Grad Zagreb i Vijeće Gradske četvrti Brezovica više ne žele financirati najam prostora za potrebe mjesnih odbora koja nemaju svoj prostor. Napomenuo je da je Vijeće Mjesnog odbora Havidići pokrenulo postupak za izgradnju dječjeg igrališta, otkup zemljišta kod okretišta autobusa a sve u cilju dobivanja lokacije na kojoj bi se mogao izgraditi objekt za potrebe naselja Havidići i za potrebe Mjesnog odbora. Još je jednom napomenuto da kontejner u kojem se sada nalaze nema toalet i pitku vodu pa čak niti vodu za oprati ruke, pun je stvari i članovi jedva stanu u njega kako bi održali sjednicu a grijanje je na električni radijator. 
Predsjednik Vijeća zatvara raspravu te daje na glasanje slijedeći zaključak
Jednoglasno (4„za“) je usvojen 
PRAVILA
MJESNOG ODBORA HAVIDIĆI

I. TEMELJNE ODREDBE
Članak 1.
Mjesni odbor (skraćeno: MO) Havidići (u nastavku teksta: Mjesni odbor) oblik je mjesne samouprave za dio područja Gradske četvrti Brezovica (u nastavku teksta: Gradska četvrt) u Gradu Zagrebu, preko kojega građani sudjeluju u odlučivanju o lokalnim poslovima od neposrednog i svakodnevnog utjecaja na njihov život i rad.
Članak 2.
Izrazi u ovim pravilima koji imaju rodno značenje odnose se jednako na muški i ženski rod.
Članak 3.
(1) Mjesni odbor osnovan je gradskom odlukom o osnivanju mjesnih odbora.
(2) Odlukom iz stavka 1. ovoga članka određeni su naziv, sjedište i granice područja Mjesnog odbora.
(3) Djelokrug i tijela Mjesnog odbora propisani su Statutom Grada Zagreba.
(4) Način izbora tijela Mjesnog odbora i obavljanje administrativnih poslova za Mjesni odbor uređuju se posebnim gradskim odlukama.
Članak 4.
Ovim se pravilima, u skladu sa zakonom, Statutom Grada Zagreba i gradskim odlukama pobliže uređuje ustrojstvo Mjesnog odbora te druga pitanja od značenja za Mjesni odbor.
Članak 5.
Mjesni odbor obuhvaća dio područja Gradske četvrti, odnosno obuhvaća područje naselja Havidić Selo.
Ulice i trgovi na području MO Havidići:
Botrena steza, Havidićka cesta, Korakovo, Kuti, Mikin put, Viduševina.
 Sjedište Mjesnog odbora je u Havidić Selu, Havidićka cesta bb.
Članak 7.
Mjesni odbor je pravna osoba.
Članak 8.
Mjesni odbor zastupa predsjednik Vijeća Mjesnog odbora. 
Članak 9.
(1) Mjesni odbor ima pečat okruglog oblika, promjera 25 mm.
(2) Pečat Mjesnog odbora u sredini ima grb Grada Zagreba, uz gornji rub tekst:
G r a d  Z a g r e b, a uz donji rub: Gradska četvrt Brezovica, Mjesni odbor Havidići.
(3) Pečat Mjesnog odbora čuva se u sjedištu Gradske četvrti, a upotrebljava se samo za ovjeru akata tijela Mjesnog odbora.
(4) Dan Mjesnog odbora Havidići je 14. svibnja. 

II. TIJELA MJESNOG ODBORA
Članak 10.
(1) Tijela Mjesnog odbora su Vijeće Mjesnog odbora (u nastavku teksta: Vijeće) i predsjednik Vijeća Mjesnog odbora (u nastavku teksta: predsjednik Vijeća).
(2) Članove Vijeća biraju građani s područja Mjesnog odbora koji imaju biračko pravo i prebivalište na njegovu području.
(3) Članovi Vijeća biraju se na neposrednim izborima, tajnim glasovanjem, razmjernim izbornim sustavom. Postupak izbora članova Vijeća uređuje se gradskom odlukom.
Članak 11.
(1) Vijeće ima 5 članova. 
(2) Mandat članova Vijeća izabranih na redovnim izborima započinje danom konstituiranja Vijeća i traje do dana stupanja na snagu odluke Gradske skupštine o raspisivanju izbora ili do dana stupanja na snagu odluke Gradske skupštine o raspuštanju Vijeća, u skladu sa Statutom Grada Zagreba.
(3) Mandat članova Vijeća izabranih na prijevremenim izborima započinje danom konstituiranja Vijeća i traje do isteka tekućeg mandata članova Vijeća, odnosno do stupanja na snagu odluke Gradske skupštine o raspisivanju izbora ili do stupanja na snagu odluke Gradske skupštine o raspuštanju Vijeća.
 (4) Članovi Vijeća nemaju obvezujući mandat i nisu opozivi.
Članak 12.
(1) Prava i dužnosti članova Vijeća započinju danom konstituiranja Vijeća.
(2) Vijeće je konstituirano izborom predsjednika Vijeća.
Članak 13.
(1) Članovi Vijeća imaju prava i dužnosti osobito:
     1. prisustvovati sjednicama Vijeća;
     2. predlagati Vijeću razmatranje pojedinih pitanja iz njegova djelokruga;
     3. raspravljati i izjašnjavati se o svim pitanjima koja su na dnevnom redu Vijeća.
(2) Članovi Vijeća imaju i druga prava i dužnosti utvrđene Poslovnikom o radu Vijeća.
Članak 14.
(1) Ne može se istodobno obnašati dužnost člana Vijeća i člana vijeća gradske četvrti.
(2) Član Vijeća ne može istodobno biti predsjednik i potpredsjednik Gradske skupštine, gradonačelnik Grada Zagreba (u nastavku teksta: gradonačelnik), zamjenik gradonačelnika, pročelnik, zamjenik pročelnika te službenik i namještenik u upravnim tijelima Grada Zagreba, član upravnih tijela trgovačkih društava u vlasništvu Grada Zagreba ili u kojima Grad Zagreb ima većinski paket dionica ili udio, ravnatelj ustanove ili druge neprofitne pravne osobe kojoj je Grad Zagreb osnivač, niti obnašatelji drugih dužnosti navedenih u zakonu kojim je uređen postupak za izbor članova predstavničkih tijela jedinica lokalne i područne (regionalne) samouprave.
Članak 15.
(1) Vijeće Mjesnog odbora samostalno:
      1. donosi Pravila Mjesnog odbora;
      2. donosi Financijski plan i Godišnji izvještaj o izvršenju financijskog plana;
      3. odlučuje o raspolaganju imovinom Mjesnog odbora;
      4. donosi Plan malih komunalnih akcija Mjesnog odbora, koji je sastavni dio Plana komunalnih aktivnosti gradske četvrti;
	      5. može donijeti plan potreba za aktivnostima, programima i projektima unapređenja kvaliteta života građana koji su od interesa za pojedini dio mjesnog odbora ili za cijeli mjesni odbor i utvrđuje prioritete u njegovoj realizaciji;
	      6. donosi Poslovnik o svom radu u skladu sa Statutom Grada Zagreba;
      7. donosi Program rada i Izvješće o radu;
      8. bira predsjednika i potpredsjednika Vijeća;
      9. saziva zborove građana;
     10. inicira postupak izmjene područja i naziva Mjesnog odbora;
     11. sudjeluje u provođenju civilne zaštite na svom području;
     12. surađuje s drugim mjesnim odborima na području Gradske četvrti osobito sa susjednim;
     13. surađuje s udrugama na svom području u pitanjima od interesa za građane s područja Mjesnog odbora;
     14. obavlja i druge poslove utvrđene zakonom, gradskim odlukama i drugim propisima.
(2) Plan malih komunalnih akcija iz stavka 1. točke 4. ovoga članka obuhvaća poslove i radove održavanja javnih površina i objekata na području Mjesnog odbora koji nisu obuhvaćeni drugim programom, a Vijeće ga donosi i dostavlja Vijeću Gradske četvrti najkasnije do 31. listopada tekuće godine za sljedeću godinu.
(3) U slučaju da Vijeće ne donese plan iz stavka 1. točke 4. ovoga članka i ne dostavi ga Vijeću Gradske četvrti u zadanom roku, plan će donijeti Vijeće Gradske četvrti.
Članak 16.
Vijeće Mjesnog odbora:
1. razmatra pitanja koja neposredno i svakodnevno utječu na život i rad građana koji žive na području određenoga Mjesnog odbora, a posebno u vezi s uređivanjem naselja, zaštitom djece, mladeži i starijih osoba i skrbi o njima te sa zadovoljavanjem zdravstvenih, kulturnih i sportskih potreba građana, i predlaže mjere za unapređivanje života i rada tijelima nadležnim za njihovo donošenje;
2. predlaže Vijeću Gradske četvrti radove i poslove za Plan komunalnih aktivnosti na svom području;
3. organizira kulturna, sportska i druga događanja;
4. provodi sportske, rekreacijske, kulturne, socijalne, javnozdravstvene, obrazovne i druge programe lokalnog značenja i pri tome surađuje s formalnim i neformalnim oblicima udruženja građana;
5. provodi programe čišćenja i uređenja okoliša i pri tome surađuje s organiziranim i neformalnim oblicima udruženja građana;
6. predlaže Vijeću Gradske četvrti plan potreba za aktivnostima, programima i projektima unapređenja kvaliteta života građana koji su od interesa za cijelu Gradsku četvrt i prioritete u njihovoj realizaciji;
7. prati stanje u komunalnoj infrastrukturi na svom području i preko Vijeća Gradske četvrti predlaže programe razvoja, gradnje i održavanja objekata komunalne infrastrukture na svom području;
8. brine o uređivanju naselja, kvaliteti stanovanja, komunalnim objektima, infrastrukturi te obavljanju komunalnih i drugih uslužnih djelatnosti od značenja za Mjesni odbor;
9. brine o zadovoljavanju potreba stanovnika na području predškolskog odgoja i obrazovanja, javnog zdravstva, socijalne skrbi, kulture, tehničke kulture i športa, od značaja za Mjesni odbor;
10. predlaže preko Vijeća Gradske četvrti mjere i akcije za zaštitu i unapređivanje okoliša te za poboljšanje uvjeta života na svom području i prati njihovo provođenje;
11. predlaže preko Vijeća Gradske četvrti mjere nakon razmatranja stanja sigurnosti i zaštite osoba, imovine i dobara na svome području i prati njihovo provođenje;
12. predlaže preko Vijeća Gradske četvrti mjere za učinkovitiji rad komunalnih službi; 13. predlaže preko Vijeća Gradske četvrti osnivanje ustanova u djelatnostima brige o djeci predškolske dobi, obrazovanja, javnog zdravstva, socijalne skrbi, kulture, tehničke
kulture i športa, prati rad ustanova u tim djelatnostima osnovanim radi zadovoljavanja potreba stanovnika na svome području te predlaže mjere za unapređivanje njihova rada;
14. predlaže preko Vijeća Gradske četvrti imenovanje ulica, javnih prometnih površina, parkova, športskih terena, škola, vrtića, ustanova u kulturi i svih drugih objekata na svojem području;
15. inicira izmjene područja Mjesnog odbora.
Članak 17.
(1) Vijeće može održati sjednicu ako je nazočna većina članova Vijeća, a odlučuje većinom glasova nazočnih članova.
(2) Pravila Mjesnog odbora, Poslovnik o radu Vijeća, Financijski plan, Godišnji izvještaj o izvršenju financijskog plana, odluke o raspolaganju imovinom, Plan malih komunalnih akcija i odluku o izboru predsjednika i potpredsjednika Vijeća, Vijeće donosi većinom glasova svih članova.
(3) Vijeće Poslovnikom o radu može odrediti i druga pitanja o kojima odlučuje većinom glasova svih svojih članova.
Članak 18.
(1) Vijeće može osnivati stalna i povremena radna tijela.
(2) Stalna radna tijela Vijeća razmatraju prijedloge akata te druga pitanja koja su na dnevnom redu Vijeća i o njima daju mišljenja i prijedloge. Stalna radna tijela Vijeća
mogu razmatrati i druga pitanja iz djelokruga Vijeća i predlagati Vijeću raspravu o njima te pripremati prijedloge akata iz svog djelokruga.
(3) Povremena radna tijela osnivaju se zbog razmatranja ili stručne obrade pojedinog pitanja, odnosno izrade prijedloga pojedinog akta.
Članak 19.
(1) Vijeće većinom glasova svih članova bira predsjednika Vijeća i jednog potpredsjednika Vijeća iz reda svojih članova na četiri godine.
(2) Dužnosti predsjednika, potpredsjednika i člana Vijeća su počasne.
(3) Članovi Vijeća imaju pravo na naknadu koju će utvrditi Gradska skupština Grada Zagreba.
(4) Predsjedniku, potpredsjedniku ili članu Vijeća koji tijekom mjeseca nije prisustvovao niti jednoj sjednici Vijeća neće se isplatiti naknada iz stavka 3. ovoga članka.
Članak 20.
(1) Predsjednik Vijeća:
     1. predstavlja Mjesni odbor;
     2. saziva sjednice Vijeća, predlaže dnevni red, presjeda sjednicama Vijeća i potpisuje
akte Vijeća;
     3. provodi i osigurava provođenje odluka Vijeća te izvješćuje o njihovu provođenju;
     4. surađuje s predsjednikom Vijeća Gradske četvrti;
     5. brine o provedbi akata što se odnose na rad Mjesnog odbora;
     6. sudjeluje u provođenju mjera civilne zaštite;
     7. informira građane o pitanjima važnim za Mjesni odbor;
     8. obavlja i druge poslove koje mu povjeri Vijeće.
(2) Predsjednik Vijeća za svoj je rad odgovoran Vijeću.
(3) Za obavljanje poslova iz samoupravnog djelokruga Grada Zagreba koji su povjereni Vijeću, predsjednik Vijeća odgovara gradonačelniku.
Članak 21.
(1) Potpredsjednik Vijeća:
     1. zamjenjuje predsjednika Vijeća u slučaju njegove spriječenosti ili odsutnosti;
     2. pomaže predsjedniku Vijeća u radu;
     3. obavlja poslove iz djelokruga predsjednika Vijeća što mu ih povjeri predsjednik Vijeća.
(2) Za vrijeme dok zamjenjuje predsjednika Vijeća, potpredsjednik ima prava i dužnosti
predsjednika.
(3) Pri obavljanju povjerenih poslova potpredsjednik je dužan pridržavati se predsjednikovih uputa.
Članak 22.
(1) Sjednicu Vijeća saziva predsjednik Vijeća prema potrebi, a najmanje jedanput u dva mjeseca.
(2) Predsjednik Vijeća dužan je sazvati sjednicu Vijeća ako to zatraži gradonačelnik, predsjednik Gradske skupštine, Vijeće Gradske četvrti ili trećina članova Vijeća, u roku od osam dana od dana primitka zahtjeva. 
(3) Uz zahtjev za sazivanje sjednice podnositelj je dužan predložiti dnevni red sjednice i dostaviti materijal, odnosno prijedlog akta za raspravu i odlučivanje, ako ih već nisu dostavili ovlašteni predlagatelji.
(4) Ako predsjednik Vijeća ne sazove sjednicu u rokovima utvrđenim ovim Pravilima, sjednicu će sazvati gradonačelnik ili osoba koju on ovlasti, odnosno predsjednik Vijeća Gradske četvrti, u roku od osam dana nakon isteka utvrđenih rokova.
Članak 23.
Vijeće daje mišljenje, primjedbe ili prijedloge Vijeću Gradske četvrti o pitanjima koja su važna za Mjesni odbor.
Članak 24.
(1) Predsjednici vijeća mjesnih odbora i predsjednik Vijeća Gradske četvrti čine koordinaciju Gradske četvrti.
(2) Na čelu koordinacije je predsjednik Vijeća Gradske četvrti.
(3) Koordinacija raspravlja o pitanjima važnim za mjesne odbore i Gradsku četvrt.
(4) Predsjednik Vijeća Gradske četvrti saziva sjednice koordinacije Gradske četvrti redovito prije održavanja sjednice Vijeća Gradske četvrti, a najmanje jedanput mjesečno.
Članak 25.
(1) Nadzor nad zakonitošću rada tijela Mjesnog odbora obavlja gradonačelnik.
(2) Gradska skupština može na gradonačelnikov prijedlog raspustiti Vijeće ako ono učestalo krši Statut Grada Zagreba, Pravila Mjesnog odbora ili ne izvršava povjerene mu poslove.
(3) Predsjednik Vijeća dužan je sve akte Vijeća dostaviti gradskom upravnom tijelu nadležnom za mjesnu samoupravu u roku od osam dana od dana donošenja.

III. FINANCIRANJE I IMOVINA MJESNOG ODBORA
Članak 26.
(1) Sredstva za rad Vijeća osiguravaju se u gradskom proračunu u okviru sredstava za rad Gradske četvrti.
(2) Gradska skupština posebnom će odlukom utvrditi visinu sredstava za mjesne odbore po gradskim četvrtima i kriterije za raspodjelu tih sredstava mjesnim odborima.
Članak 27.
Imovinu mjesnog odbora čine: novčana sredstva, pokretne stvari, nekretnine te prava i
obveze Mjesnog odbora.
Članak 28.
Imovinom Mjesnog odbora upravlja i raspolaže Vijeće u skladu sa zakonom, Statutom Grada Zagreba i ovim Pravilima.

IV. NEPOSREDNO SUDJELOVANJE U ODLUČIVANJU I IZJAŠNJAVANJE GRAĐANA MJESNOG ODBORA
Članak 29.
Oblici neposrednog sudjelovanja u odlučivanju i izjašnjavanju građana Mjesnog odbora o lokalnim poslovima iz samoupravnog djelokruga Grada Zagreba jesu: lokalni referendum, zborovi građana, predstavke i pritužbe građana, prijedlozi i peticije građana.
Lokalni referendum
Članak 30.
(1) O svakom pitanju iz samoupravnog djelokruga Grada Zagreba koje je od posebnog i neposrednog  interesa za razvoj Grada Zagreba, Gradske četvrti ili Mjesnog odbora, odnosno za građane Grada Zagreba, Gradske četvrti ili Mjesnog odbora, o kojem Gradska skupština ima pravo donositi odluke, Gradska skupština ima pravo raspisati lokalni referendum.
(2) Lokalni referendum provodi se na način propisan zakonom kojim se uređuje provedba referenduma.
Zborovi građana
Članak 31.
(1) Zborovi građana sazivaju se radi izjašnjavanja građana o pojedinim pitanjima i prijedlozima iz samoupravnog djelokruga Grada Zagreba, raspravljanja o potrebama i interesima građana te davanja prijedloga za rješavanje pitanja od lokalnog značenja, u skladu sa zakonom i Statutom Grada Zagreba. 
(2) Na zborovima građana imaju pravo sudjelovati birači koji imaju prebivalište na području za koje je sazvan zbor građana.
Članak 32.
(1) Zborove građana na području Mjesnog odbora saziva Vijeće, u skladu sa Statutom Grada Zagreba i ovim Pravilima.
(2) Zborove građana na području Mjesnog odbora može sazvati i Gradska skupština te gradonačelnik radi raspravljanja i izjašnjavanja građana o pitanjima od značenja za Grad Zagreb.
(3) U slučaju raspuštanja Vijeća, za područje tog mjesnog odbora zborove građana saziva Vijeće Gradske četvrti.
Članak 33.
(1) Kada zborove građana saziva Vijeće, zborovi građana sazivaju se za cijelo područje ili za dio područja Mjesnog odbora koji čini zasebnu cjelinu.
(2) Kada zborove građana saziva Gradska skupština ili gradonačelnik, zborovi građana sazivaju se za cijelo područje ili za dio područja Grada Zagreba, pojedina naselja ili dijelove naselja na području Grada Zagreba, a mogu se sazvati i za cijelo područje ili za dio područja Mjesnog odbora koji čini zasebnu cjelinu.
(3) Zbor građana saziva se javnim upućivanjem poziva na način prikladan mjesnim prilikama.
(4) Javni poziv se može uputiti preko tiska i drugih sredstava javnog priopćavanja, oglašavanjem na oglasnim pločama u područnim uredima gradske uprave, u prostorima mjesne samouprave, na javnim objektima, oglasnim stupovima, objavom na mrežnim stranicama Grada Zagreba i na drugi prikladan način.
(5) Poziv na zbor građana sadrži mjesto i vrijeme održavanja zbora građana te pitanja i prijedloge o kojima se građani izjašnjavaju.
(6) Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.
Članak 34.
(1) Tijela iz članka 32. stavaka 1. i 2. ovih pravila dužna su organizirati i osigurati održavanje zbora građana.
(2) O održavanju zbora građana brine se predsjednik Vijeća, odnosno članovi tog vijeća te po potrebi i druge osobe utvrđene gradskom odlukom kojom se uređuje način sazivanja, rada i odlučivanja na zboru građana.
(3) Zbor građana vodi predsjednik Vijeća ili član Vijeća kojega odredi Vijeće te po potrebi i druge osobe utvrđene gradskom odlukom kojom se uređuje način sazivanja, rada i odlučivanja na zboru građana.
(4) U slučaju iz članka 32. stavka 3. ovih pravila zbor građana vodi predsjednik Vijeća gradske četvrti ili član Vijeća gradske četvrti kojega odredi vijeće.
Članak 35.
 (1) Mišljenje dobiveno od zbora građana obvezatno je za Mjesni odbor, a savjetodavno za Gradsku skupštinu i gradonačelnika.
(2) Način sazivanja, rada i odlučivanja na zboru građana uređuje se gradskom odlukom u skladu sa zakonom i Statutom Grada Zagreba.
 Predstavke i pritužbe građana 
Članak 36.
 (1) Građani i pravne osobe imaju pravo podnositi predstavke i pritužbe Vijeću i predsjedniku Vijeća.
(2) Predstavke i pritužbe moraju biti potpisane i na njima navedena imena i prezimena te adrese građana koji ih podnose, odnosno naziv i sjedište pravne osobe.
(3) Tijela iz stavka 1. ovog članka dužna su odgovoriti na podnesene predstavke i pritužbe u roku od trideset dana od dana njihova podnošenja.
(4) Predstavke i pritužbe imaju pravo podnositi građani koji imaju biračko pravo i prebivalište na području Mjesnog odbora.
(5) Tijela iz stavka 1. ovog članka dužna su u sjedištu Mjesnog odbora na vidnom mjestu osigurati potrebna tehnička i druga sredstva za podnošenje predstavki i pritužbi te omogućiti usmeno davanje predstavki odnosno pritužbi.
(6) Predstavke i pritužbe iz stavka 1. ovoga članka mogu se podnijeti i elektroničkim putem.
 Prijedlozi i peticije građana
 
Članak 37.
 (1) Građani imaju pravo predlagati Vijeću donošenje određenog akta ili rješavanje određenog pitanja iz njegova djelokruga u skladu sa zakonom te podnositi peticije o pitanjima iz njegova djelokruga u skladu sa zakonom.
(2) O prijedlogu i peticiji iz stavka 1. ovoga članka Vijeće mora raspravljati ako ga potpisom podrži najmanje sto birača upisanih u popis birača Mjesnog odbora te dati odgovor podnositeljima najkasnije u roku od tri mjeseca od zaprimanja prijedloga odnosno peticije.
(3) Prijedlozi i peticije iz stavka 1. ovoga članka mogu se podnijeti i elektroničkim putem.
(4) Način podnošenja prijedloga i peticija, odlučivanja o njima i druga pitanja uređuju se gradskom odlukom u skladu sa zakonom i Statutom Grada Zagreba.

V. AKTI MJESNOG ODBORA
Članak 38.
(1) Vijeće donosi Pravila Mjesnog odbora, Financijski plan i Godišnji izvještaj o izvršenju financijskog plana, Plan malih komunalnih akcija Mjesnog odbora, koji je sastavni dio Plana komunalnih aktivnosti Gradske četvrti, a može donijeti plan potreba za aktivnostima, 
programima i projektima unapređenja kvaliteta života građana koji su od interesa za pojedini dio Mjesnog odbora ili za cijeli Mjesni odbor i utvrđuje prioritete u njihovoj realizaciji, donosi Program rada i Izvješće o radu, Poslovnik o svom radu, odlučuje o raspolaganju imovinom Mjesnog odbora, donosi zaključke i druge akte određene Statutom Grada Zagreba i ovim Pravilima.
(2) Vijeće zaključkom utvrđuje prijedloge akata, zauzima stavove, izražava mišljenja, prihvaća izvješća i rješava druga pitanja iz svoje nadležnosti za koje nije predviđeno donošenje drugog akta.
Članak 39.
Postupak donošenja akata Vijeća propisuje se Poslovnikom o radu Vijeća. 
Članak 40.
(1) Akt Vijeća potpisuje predsjednik Vijeća.
(2) Potpisani izvornici akata čuvaju se u sjedištu Vijeća.
(3) Za izradu, potpisivanje i čuvanje izvornika odluke i drugog akta odgovorno je gradsko upravno tijelo nadležno za poslove mjesne samouprave.
Članak 41.
Pravila Mjesnog odbora, Poslovnik o radu Vijeća, Financijski plan i Godišnji izvještaj o izvršenju financijskog plana, Plan malih komunalnih akcija Mjesnog odbora te akti u vezi s izborima predsjednika i potpredsjednika Vijeća objavljuju se na oglasnoj ploči u sjedištu Mjesnog odbora.

VI. JAVNOST RADA I INFORMIRANJE
Članak 42.
(1) Djelovanje tijela Mjesnog odbora je javno.
(2) Tijela Mjesnog odbora dužna su upoznati javnost o obavljanju poslova iz svoga djelokruga i izvještavati je o svom radu preko sredstava javnog priopćavanja ili na drugi prikladan način.
Članak 43.
Na sjednicama Vijeća omogućuje se nazočnost izvjestiteljima javnih glasila i građanima u skladu s Poslovnikom o radu Vijeća.
Članak 44.
Službene izjave za sredstva javnog priopćavanja daje predsjednik Vijeća ili član Vijeća kojega Vijeće za to ovlasti.
Članak 45.
	Bez nazočnosti javnosti održava se sjednica ili dio sjednice Vijeća na kojoj se raspravlja o materijalu koji je u skladu s propisima označen određenim stupnjem povjerljivosti i u drugim slučajevima ako tako Vijeće odluči.
Članak 46.
	Ostvarivanje javnosti rada tijela Mjesnog odbora pobliže se uređuje Poslovnikom o radu Vijeća.

VII. PROMJENA PRAVILA MJESNOG ODBORA
Članak 47.
(1) Prijedlog za promjenu Pravila Mjesnog odbora daje najmanje trećina članova Vijeća.
(2) Prijedlog iz stavka 1. ovoga članka upućuje se predsjedniku Vijeća.
(3) Ako je promjena Pravila potrebna radi usklađenja sa zakonom, Statutom Grada Zagreba i gradskim odlukama, prijedlog za promjenu Pravila mogu dati gradonačelnik i/ili predsjednik Vijeća.
Članak 48.
(1) O prijedlogu za promjenu Pravila Vijeće odlučuje većinom glasova svih članova.
(2) Ako Vijeće prihvati prijedlog za promjenu Pravila, provodi prethodnu raspravu u Vijeću.
(3) Ako Vijeće ne prihvati prijedlog za promjenu Pravila, isti se prijedlog ne može staviti na dnevni red prije isteka šest mjeseci od dana zaključenja rasprave o njemu.
(4) Ako se Pravila mijenjaju i dopunjuju radi usklađivanja sa zakonom odnosno Statutom Grada Zagreba i gradskim odlukama, ne provodi se prethodna rasprava.
(5) O izmjeni i dopuni Pravila Vijeće donosi odluku većinom glasova svih članova Vijeća.
VIII. ZAKLJUČNA ODREDBA
Članak 49.
Danom stupanja na snagu ovih pravila prestaju važiti Pravila Mjesnog odbora Havidići donesena 19. svibnja 2023. 
 
Članak 50.
 Ova pravila stupaju na snagu osmoga dana od dana objave na oglasnoj ploči u sjedištu Mjesnog odbora.
  

Ad. 2. - Nacrt prijedloga Odluke o financiranju mjesne samouprave – rasprava

Dragutin Havidić otvara drugu točku dnevnoga reda, daje informacije vezane uz Nacrt prijedloga Odluke o financiranju mjesne samouprave te otvara raspravu u kojoj su sudjelovali svi članovi Vijeća. 
Predsjednik Vijeća zatvara raspravu te napominje da se ovdje radi samo o raspravi te se neće donosti nikakav zaključak.

Ad. 3. – Plan potreba za aktivnostima, programima i projektima unapređenja kvaliteta 
              života građana – davanje mišljenja


Dragutin Havidić otvara treću točku dnevnoga reda, daje informacije vezane uz točku te otvara raspravu u kojoj su sudjelovali svi članovi Vijeća. 
Ljiljana Novaković Bokan predlaže da se sredstva koja bi Vijeće mjesnog odbora Havidići dobilo za navedeni program prenamjene i da se iskoriste za glavne potrebe stanovnika Havidića a to su javna rasvjeta, asfaltiranje i nasipavanje puteva.
Siniša Havidić istog je mišljenja, nema potrebe za nabavu šatora i nema nekih većih manifestacija te bi najbolje bilo sredstva potrošiti na prave probleme za što su u PKA ona i zaista predviđena.
Predsjednik Vijeća zatvara raspravu te daje na glasanje slijedeći zaključak
Jednoglasno (4„za“) je usvojen 
ZAKLJUČAK
o Planu potreba za aktivnostima, programima i projektima unapređenja kvalitete života građana

1. Vijeće Mjesnog odbora Havidići raspravljalo je o Planu potreba za aktivnostima, programima i projektima unapređenja kvalitete života građana.

2. Vijeće Mjesnog odbora Havidići vezano uz Plan potreba za aktivnostima, programima i projektima unapređenja kvalitete života građana neće koristiti navedena sredstva. Predlažu da se sredstva koja su tim planom predviđena da se potroše za komunalne akcije kao što je javna rasvjeta, nasipavanje puteva ili asfaltiranje. 

3. Ovaj se zaključak dostavlja Vijeću Gradske četvrti Brezovica na daljnje postupanje.

Ad. 4. - Izgradnja staračkog doma u Mjesnom odboru Lipnica – davanje mišljenja 

Dragutin Havidić otvara četvrtu točku dnevnoga reda, daje informacije vezane uz točku dnevnoga reda te otvara raspravu u kojoj su sudjelovali svi članovi Vijeća. Vijeće Mjesnog odbora Lipnica isto tako ima problem s prostorom a na navedenoj lokaciji je derutni objekt stare škole koji je ujedno stradao u potresu te bi ovaj prijedlog bio dobar kako za naselje tako i za njegove stanovnike. Ujedno bi se riješio problem objekta koji je problematičan za pješake i vozila. 
Siniša Havidić složio se je te je mišljenja da im se treba dati podrška.
Enisa Hevešević protiv je davanja pozitivnog mišljenja jer Vijeće mjesnog odbora Lipnica nije dala podršku Havidićima za autobus.
 Predsjednik Vijeća zatvara raspravu te daje na glasanje slijedeći zaključak
Većinom glasova (3 „za“ i 1 „protiv“), 
ZAKLJUČAK
o izgradnji staračkog doma u Lipnici

1. Vijeće Mjesnog odbora Havidići raspravljalo je o zamolbi za podršku oko izgradnje staračkog doma i dvorane u Lipnici.

2. Vijeće Mjesnog odbora Havidići daje pozitivno mišljenje i podršku za izgradnju staračkog doma i dvorane na lokaciji stare škole u Lipnici.

3. Ovaj se zaključak dostavlja Vijeću Gradske četvrti Brezovica na daljnje postupanje.
Ad. 5. - Pitanja, prijedlozi i obavijesti


Dragutin Havidić otvara petu točku dnevnoga reda i otvara raspravu. 
Ljiljana Novaković Bokan zatražila je da se material za sjednicu dostavlja u formatu PDF a ne u Word dokumentu, Word dokumenti stvaraju joj problem kod preuzimanja materijala.
Enisa Hevešević postavila je pitanje kada će voditelj odsjeka nabaviti ploču za kontejner za Mjesni odbor Havidići.
Dragutin Havidić, obzirom da nije bilo više pitanja, predsjednik zatvara raspravu i zaključuje sjednicu.

Sjednica je završila u 21,10 sati.

KLASA: 024-08/23-003/2131
URBROJ: 251-13-11-8/004-23-2
Havidić Selo, 27. listopada 2023.
  

Zapisnik izradio:
Stjepan Tomislav Križanić



Predsjednik
Vijeća Mjesnog odbora Havidići

                   Dragutin Havidić

